《杨康功待制所藏醉道士石》
宋代·释道潜

天官夜燕琼楼春，一官大醉颓穹旻。飞光贯地若素练，百里鸡犬声纷纷。

吹风洗雨岁月古，化此顽石良悲辛。楚山之老颇知异，濯以涧底清漪沦。

霓裳彷佛认羽客，楮冠数寸横秋云。空斋昼闲戏一击，琅然哀韵还清真。

我闻天官天所陈，虽复暂屈终当申。烈风迅雷一朝作，却上苍苍朝紫宸。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。